KISKŐRÖS VÁROS POLGÁRMESTERE

ELŐTERJESZTÉS

(a Képviselő-testület 2013. február 27-i ülésére)

TÁRGY: A KISKŐRÖSI ÓVODÁK ÓVODAVEZETŐ (MAGASABB VEZETŐ) BEOSZTÁS ELLÁTÁSÁRA PÁLYÁZAT KIÍRÁSA
Kiskőrös Város Képviselő-testülete a 2012. december 12-én megtartott ülésén, a 200/2012. számú határozatával Szabóné Lovász Mártát bízta meg 2013. január 1. napjától 2013. június 30. napjáig a Kiskőrösi Óvodák igazgató munkakörének ellátásával.

A közalkalmazottak jogállásáról szóló 1992. évi XXXIII. törvény (a továbbiakban Kjt.) 20/A. § (1) bekezdése szerint közalkalmazotti jogviszony pályázat alapján létesíthető, a Kjt. 20/B. § (1) bekezdése szerint pedig a magasabb vezető beosztás ellátására pályázatot kell kiírni.  
A pályázati eljárás lefolytatásával összefüggő feladatokat a nemzeti köznevelésről szóló 2011. évi CXC. törvény (a továbbiakban Nkt.), a Kjt., a közalkalmazottakról szóló 1992. évi XXXIII. végrehajtásáról a közoktatási intézményben szóló 138/1992. (X.8.) Korm. rendelet (a továbbiakban 138/1992. Korm. rendelet), továbbá a nevelési- oktatási intézmények működéséről és a köznevelési intézmények névhasználatáról szóló 20/2012. (VIII.31.) EMMI rendelet (a továbbiakban 20/2012. EMMI rendelet) tartalmazza.

A Kjt. 20/A § (4) bekezdése értelmében a pályázati felhívást a kormányzati személyügyi igazgatási feladatokat ellátó szerv internetes oldalán, a helyben szokásos módon és a 138/1992. Korm. rendelet 5. § (4) bekezdése szerint az Oktatási és Kulturális Közlönyben is közzé kell tenni. A pályázat benyújtásának határideje a személyügyi központ internetes oldalán való elsődleges közzétételétől számított harminc napnál rövidebb nem lehet. 

A pályázat beadásától számítottan 30 nap az alkalmazotti közösségnek a véleményezésre előírt intervallum.

A Kjt. 20/A. § (6) bekezdése alapján - a jogszabály eltérő rendelkezése hiányában magasabb vezetői beosztásra kiírt pályázat esetén a pályázót a pályázati határidő lejártát követő huszonegy napon belül a kinevezési, megbízási jogkör gyakorlója által létrehozott legalább háromtagú, a betöltendő munkakör feladatait érintően szakértelemmel rendelkező bizottság hallgatja meg, melynek nem lehet tagja – a helyi önkormányzati képviselő-testület tagja kivételével – a kinevezési, megbízási jogkör gyakorlója. 
A fenti rendelkezéseknek megfelelően javaslom a szakértői bizottság tagjai közé Rideg László, Horváth János és Lasztovicza László képviselők megválasztását. A képviselők elfogadták a felkérést és hozzájárultak a nyilvános ülésen történő megválasztásához. 
A Kjt. 23. § (3) bekezdése alapján a magasabb vezetői, valamint a vezetői megbízás jogszabályban megjelölt, legfeljebb 5 évig terjedő határozott időre szól. 
A 138/1992. Korm. rendelet 5. § (14) bekezdése értelmében, ha a nevelési-oktatási intézményben az intézményvezetői megbízás utolsó napja nem a július 1-jétől augusztus 15-ig terjedő időszakra esne, a megbízás lejártának időpontját akkor is erre az időszakra kell adni, ha a határidő egyébként ennél az időpontnál korábban vagy később járna le.  

Ennek megfelelően javaslom, hogy az óvodavezetői magasabb vezetői beosztás ellátására szóló megbízást 5 év határozott időre adja a Képviselő-testület, így a Kiskőrösi Óvodák óvodavezető megbízása 2013. július 1. napjától 2018. július 1. napjáig szól.
A pályázati kiírást a határozat – tervezet melléklete tartalmazza.

A fentiek alapján javaslom, hogy a Képviselő-testület a határozat-tervezetben foglaltak szerint döntsön.
Kiskőrös, 2013. február 18.

Domonyi László sk.


polgármester

HATÁROZAT-TERVEZET

1. Kiskőrös Város Képviselő-testülete a határozat melléklete szerinti tartalommal a Kiskőrösi Óvodák óvodavezető (magasabb vezetői) beosztás ellátására pályázatot ír ki.

2. A Képviselő-testület a pályázók meghallgatására és a pályázatok véleményezésére háromtagú szakértői bizottságot hoz létre, amelynek elnöke: Rideg László képviselő tagjai: Horváth János és Lasztovicza László képviselők.

